Amoc 4
1“Wuwiny lok man, wun dyaŋi me Bacan,
ma bedo i wi got me Camaria.
Wun mon ma wuburo lucan,
ma wuninyo jo ma piny obwoyogi,
wun ma wuwaco bot cogwu ni,
‘Kel, wek wamati!’
2Rwot Lubaŋa doŋ okwoŋo kwoŋ ki kite maleŋ,
owaco ni, Nen, kare oebino i komwu,
gibiywayowu woko ki goli,
wa jowu me lacen bene gibiywayogi ki goli lamak rec.
3Wubikato woko ki i wan cel ma gimuko,
kun dako acel acel woto atir i nyime,
ci gibibolowu woko i Armon,”
Man lok pa Rwot kikome.
Jo Icrael pud gucerre i bal
4“Wubin i Betel, ci wutim bal;
wubin i Gilgal, ci wumedde ki bal;
wukel gitumwu rupiny ki rupiny,
wumi dul acel me aparwu nino adek adek;
5wutyer gitum me pwoc ki mugati ma girubo iye tobi,
wutit pi gityerwu ma iwu opwoyo wek lwak guwiny;
pien wun jo Icrael wumaro timo kumeno!”
Man lok pa Rwot Lubaŋa kikome.
6“Yam amiyo kec opoto i gaŋiwu ducu,
amiyo kwon oremowu i kabedowu ducu,
ento wun pe wumedo ki dwogo bota.”
Man lok pa Rwot kikome.
7“An bene yam atwonowu ki kot
i kare ma kac onoŋo pud odoŋ dwe adek;
amiyo kot ocwer i gaŋ acel,
kun pe amiyo cwer i gaŋ mukene; poto acel kot cwer iye,
poto ma pe kot ocwer iye otwo woko.
8Jo me gaŋi aryo nyo adek gubedo ka wirre i gaŋ acel keken,
ka mato pii, ci pe oromogi;
ento wun pe wumedo ki dwogo bota,”
Man lok pa Rwot kikome.
9“Yam apwodowu, abwaro belwu, amiyo odoko ocone,
aweko pottiwu ki poto olokwu otwo woko,
bonyo gucamo oduro ki yadi jeituniwu;
ento wun pe wumedo ki dwogo bota.”
Man lok pa Rwot kikome.
10“Yam acwalo two gemo i komwu
macalo two gemo me Ejipt;
aneko awobewu ki pala lucwan,
ayako aguragurawu mapol;
am iyo ŋwec gonywu oduny i umwu ma ŋwe;
ento wun pe wumedo ki dwogo bota,”
Man lok pa Rwot kikome.
11-“Yam areto jo mogo ma i kinwu,
kit macalo yam Lubaŋa oreto kwede Codom ki Gomora;
wun onoŋo wubedo calo dog yen ma gikwanyo ki i mac;
ento pe wumedo ki dwogo bota.”
Man lok pa Rwot kikome.
12“Pi meno, wun jo Icrael, abitimowu kit man;
doŋ wuyubbe pi rwatte ki Lubaŋawu, wun jo Icrael,
pien abitimo man i komwu.”
13Pien nen ba, ŋat ma lacwe godi dok laket yamo,
ma tito tamme bot dano,
nar ma loko rupiny doko piny macol,
ki ma nyono wi lobo malo,
nyiŋe Rwot, Lubaŋa me mony!